Kišš, Štefan, poslanec NR SR (2024-01-12):
Vážený pán predsedajúci, kolegyne, kolegovia, včera najmä večer bolo vonku celkom chladno, aj v Bratislave mrzlo, že bolo mínus jedna a pocitová teplota bola, bola ešte nepríjemnejšia, ešte, ešte mrazivejšie počasie a napriek tomu do Bratislavy prišlo na námestie SNP vyše 20-tisíc ľudí, v ďalších viacerých mestách na Slovensku ďalších niekoľko tisíc, niekde okolo 35-tisíc ľudí prišlo včera večer na Slovensku do ulíc, aby vyjadrili svoj nesúhlas s tým, čo to na Slovensku, teda špecificky tuto v Národnej rade predvádza naša koalícia. Vyjadrili nesúhlas s týmto zákonom, ktorý tu máme možnosť opäť vďaka pani prezidentke prerokovávať a, samozrejme, vyjadrili nesúhlas s celým balíčkom, promafiánskym, o ktorom, o ktorom sme kvôli tomuto dnes prerušili rokovanie a ktorom budeme pokračovať. A teda okrem, okrem iného je z tohto celého zbabraného procesu celkom zjavné, že vládna koalícia sa prerátala. Ľuďom to nie je jedno, to, čo tu predvádzate, a vyjadrili svoj veľmi jasný nesúhlas a vidíme na, na vystúpeniach vládnej koalície, premiéra Fica, predsedu parlamentu, možno trochu v inej súvislosti aj podpredsedu parlamentu včera v noci, že vládni predstavitelia sú z tohto nervózni. A takisto z toho pre mňa vyplýva ešte, ešte jedna vec, že páni poslanci a poslankyne, ktorých, keď som začal pred chvíľou vystupovať, bolo aspoň zopár, teraz tu ledva vidím nejakých dvoch, troch, som poctený hojnou účasťou. Okrem iného pani prezidentka hovorí, že by ste mali chodiť do roboty a robiť si svoju prácu, pretože jedna z vecí, ktorú, ktorá je zjavná a je jej obrovské množstvo, ktoré, teda tých dôvodov, kvôli ktorým sa dnes rozprávame o vrátenom zákone, a takmer určite, ak schválite aj, aj ten druhý balíček, tak sa o ňom budeme znovu musieť rozprávať. A napríklad jeden z tých dôvodov je, že nás ignorujete. A predpokladám, že okrem iného ste si neprečítali ani, ani stanovisko prezidentky, tak ako ste si neprečítali legislatívu, ktorú tuná prerokovávame, mnohí z vás, tak v tom stanovisku prezidentky sa hovorí, že, teda okrem iného, že si nerobíte svoju prácu. A ten základ robenia svojej práce je prísť, prísť do roboty a potom, a potom tu aj pracovať a teda predmetom našej práce tuto v pléne je rokovať o legislatíve. A ako všetci vieme, teda tí, čo, z koalície, tí, čo ste si to náhodou niekde tuto mimochodom časť rozpravy vypočuli, tak vieme, že doteraz za celý týždeň v rozprave vystúpili poslanci vládnej koalície, ktorých spočítame na, na jednej ruke. My sme tento kompetenčný zákon pracovne nazvali lex únos štátu. Ten druhý, taký väčší balíček, promafiánsky, a spolu dokopy tieto dva zákony a mimochodom medzi týmito aj niektoré ďalšie iniciatívy, ktoré sme teda už z vyjadrení vládnych predstaviteľov zachytili, tých iniciatív a inštitúcií je viac, ktoré sa vládna koalícia týmto spôsobom alebo týmto legislatívnym procesom snaží uniesť. Tak ja by som to chcel zosumarizovať. Nasledujúce inštitúcie sú predmetom jednej, jedného zo zákonov, ktorých spoločným menovateľom je únos štátu, a to konkrétne Policajný zbor, inšpekcia Policajného zboru, Úrad pre reguláciu sieťových odvetví, Slovenská informačná služba, Úrad pre dohľad nad zdravotnou starostlivosťou, štatistický úrad, Súdna rada, Úrad špeciálnej prokuratúry. Ak som na niektorú inštitúciu zabudol, tak budem rád, ak ma, kolegovia a kolegyne, doplníte v nejakej faktickej, ale teda toto je, to je môj sumár, ktoré sa nepodarilo uniesť, lebo tú prácu ste tak sfušovali, že ste boli prinútení sami stiahnuť si svoj vlastný návrh tuto, tuto v pléne, bol protimonopolný úrad. Môžeme to považovať za jednu z nateraz zachránených inštitúcií, ktorú sa pokúsila uniesť vládna koalícia. Naopak a len medzičasom, teda tento týždeň sme si vypočuli, že na rade je NAKA, teda tú tiež chce pán minister vnútra zrušiť. Mimochodom tá má implikáciu na plán obnovy, čo teda nová vládna koalícia sa na túto novinku vo fungovaní našej krajiny ešte, ešte nestihla uspôsobiť a je to už minimálne teda tretí pokus, kedy sa napriek plánu obnovy a hroziacim sankciám, ktoré z toho vyplývajú, pokúša meniť niektorú z investícií alebo reforiem, ktoré sa v pláne obnovy nachádzajú. A teda len, len pre záznam, aby sme si to zosumarizovali, medzi tými, medzi tými reformami alebo investíciami sú národné parky, výdavkové limity a teraz už aj NAKA. Všetky tieto podliehajú veľmi konkrétnym míľnikom plánu obnovy a na rozdiel od eurofondov, na ktoré táto vládna koalícia so svojou minulou, minulého pôsobenia je zvyknutá, tak na rozdiel od eurofondov sa tieto reformy takto počas fungovania plánu obnovy meniť nedajú a hrozia z nich veľmi konkrétne, jasné pokuty. Teda buď zastavenie ďalšej platby, alebo, alebo sankcia na, na vrátenie časti platby, ktorú, ktorú sme už obdržali. No a k tým výhradám pani prezidentky by som to chcel takto zosumarizovať a predpokladám, že málokto z vládnej koalície si, si vôbec toto stanovisko prečítali. A tak pani prezidentka vám hovorí, v prípade ÚRSO a SIS, teda spoločným menovateľom je, že nevidí dôvod, prečo sa táto legislatíva schválila skráteným legislatívnym konaním. To je, to je spoločný menovateľ všetkých, tak pri, pri ÚRSO hovorí, že opäť na margo sfušovanej roboty, že existuje mnoho iných ustanovení, iných paragrafov, iných zákonov, kde sú pomenované povinnosti, ktoré má ÚRSO, ale tie vás, neviem, či nezaujímali, alebo teda ste si ich nestihli všimnúť, ale, ale jednoducho je tam medzi nimi právny rozpor. A na margo SIS a o tom, myslím, že bola, bola už ráno širšia rozprava, len teda poznamenám, že na základe kompetencií, ktoré, ktoré SIS má, tak nemôže mať parametre ústredného, ústredného štátneho orgánu, tak ako sa o to táto legislatíva pokúša. V prípade štatistického úradu a Úradu pre dohľad na zdravotnou starostlivosťou tam máte, tam máte iný problém, že obidvaja, je, jeho čelní predstavitelia, teda oboch týchto úradov sú z titulu ústavy vyšší štátni funkcionári. A tých musí menovať prezident alebo prezidentka. Takto nám to hovorí ústava. Opäť vašou sfušovanou prácou ste si to nevšimli a pokúšate sa to zmeniť nad rámec ústavy. Druhú vec, ktorú, ktorú vám hovorí, že zákon je retroaktívny tým, že sa pokúšate odvolať súčasných vedúcich predstaviteľov týchto dvoch úradov, no a, samozrejme, za tretie, ani v tomto prípade nie je dôvod na skrátené legislatívne konanie. O tom, o tom, prečo tá časť o presune schvaľovania zbraní, tak o tejto nebudem hovoriť, ale máme tam, máme tam tiež o tom pasáž, ale, ale hovoril o nej dnes, dnes ráno môj kolega Valášek. No ale čo je teda pre nás, tak ako tuná sedíme v sále, dôležité, a toto by som chcel podčiarknuť, že jednu z vecí, čo môžete vy, tak ako tu sedíte teraz traja, ale je vás tu ďalších teda 76 plus tri, keď správne počítam, a čo môžete urobiť, je, ak sa budete zapájať do rozpravy, tak argument o tom, že poslanci koalície nediskutujú, vám môže odpadnúť. Nemyslím si ani zďaleka, že by to stačilo na to, aby takéto zásadné legislat... s takýmito vážnymi chybami boli, boli priechodné, ale, ale toto je jeden, jeden z tých argumentov. Takže pozývam aj vládnych poslancov a poslankyne na pokračovanie schôdze v utorok aj do práce. No a takisto, a som sa toho už dotkol aj, aj tuná na tomto mieste pri, pri rozpravách o, o konsolidácii, o štátnom rozpočte, aj o kompetenčnom zákone pri tej, pri tej riadnej rozprave, teda tej prvej a aj pri promafiánskom balíčku, a to, že všetky tieto, všetky tieto legislatívy nám okrem iného spôsobujú aj celkom zásadné hospodárske škody. Jednak ten, ten naratív gréckej cesty sa už udomácnil vo verejnej diskusii, čo ma tak trochu aj prekvapilo, tak sám minister financií si ho nielenže osvojil, ale ešte, ešte aj posunul ďalej, keď pri rozpočte hovoril, že teda naše verejné financie sú ako Titanic. Len teda zabudol zdôrazniť, že on je ten, on je kapitánom tej lode a my teda nechceme byť na potápajúcej sa lodi, chceme, aby kapitán zmenil jej kurz. Ale teda veľké hospodárske škody nám spôsobuje samotný, nám spôsobujú samotné verejné financie, samotný tzv. konsolidačný balíček, ktorý má s konsolidáciou spoločné len, len teda jeho názov, ale hospodárske škody nám spôsobujú aj opatrenia a legislatíva, ktorá sa týka inštitúcií, pretože ten konsolidačný balíček môžeme povedať, že nám „zatiaľ“ spôsobí škodu na jeden rok, až kým alebo teda je tu možnosť, aby, aby ho vláda zmenila, tak takéto znásilňovanie verejných inštitúcií, mnohé z nich nezávislých, nám spôsobí škody na oveľa viac rokov, pretože ich náprava by obnášala jednoducho oveľa dlhší čas a úsilie. A koniec koncov tieto inštitúcie sme na Slovensku budovali alebo budujeme desaťročia. Vláda sa ich pokúša uniesť alebo zrušiť takto zrýchleným legislatívnym konaním, čo má úplne zjavné, zásadne, aj keď teda musím povedať, že nie jednoducho vyčísliteľné, konkrétne, konkrétnymi číslami škody. A teda niektoré, niektoré z nich čiastočne sú, ale, ale pri, vo väčšine z nich je to, je to obtiažnejšie. Ale napríklad vieme povedať, že, alebo teda tá pomerne konkrétna časť, ktorá sa, ktorá sa dá aj celkom dobre vyčísliť, je, je vplyv zníženého ratingu, ktorý jednak jedna agentúra nám už teda rating znížila minulý mesiac, ďalšie dve tak s vysokou pravdepodobnosťou urobia na jar, keď budú Slovensko hodnotiť znovu. Vieme napríklad vyčísliť vplyv zníženia ratingu na ekonomiku. Deje sa jednak spôsobom, že rastie naša splátka dlhu a tak isto spôsobom, že keď si potenciálny investor, ktorý, ktorý chce priniesť peniaze na Slovensko, pozrie, ako, ako vyzerá konkrétna krajina a rozhoduje sa trebárs medzi Slovenskom a niekým, nejakou, nejakým iným štátom, tak, tak toto sú faktory, ktoré zohľadňuje a môže sa rozhodnúť pre inú krajinu. A na tento samotný rating, teda už som niečo podobné tuná minule hovoril, že jednak všetky agentúry a finančné trhy sa v prvom rade pozrú na stav verejných financií. Konkrétne tento Fitch vo svojom jeden a polstranovom stanovisku v prvej vete povedal, že sa pozreli na lex konsolidácia, posúdili, posúdili jeho stav a na základe toho teda usúdili, že sa nejedná o dostatočnú konsolidáciu a znížili nám rating. Asi v treťom odseku hovoria o tom, o právnom štáte a o tom, ako u nás fungujú inštitúcie. A veľmi konkrétne hovoria, že na základe medzinárodných hodnotení, citujú konkrétne Svetovú banku, teda vyhodnotili, že naše postavenie v týchto indikátoroch sa v uplynulých rokoch zhoršuje a to je indikátor zhoršujúceho sa právneho štátu. No a čo si myslíte, ako dopadneme napríklad v hodnotení Svetovej banky? Ale aj v mnohých iných ukazovateľoch, ktoré sa pozerajú nielen na finančné zdravie krajiny, ekonomiky, ale pozerajú sa aj na kvalitu inštitúcií, úroveň korupcie, právneho štátu a vôbec na to, v akom prostredí môžu potenciálni investori podnikať na Slovensku. Tak ako asi, ako asi dopadneme vo všetkých svetových ratingoch budúci rok, keď zohľadnia všetky tieto zmeny, ktoré sme, teda o ktorých tuná v týchto dňoch rokujeme. No a jednak je veľmi relevantný a teda priamo vyčísliteľný ten vplyv na rizikové prirážky. Podľa našich odhadov ten vplyv, vplyvom rastúcej rizikovej prirážky sa zvyšujú splátky dlhu a na základe, na základe zhoršeného ratingu nám teda táto cena za financovanie dlhopisov rastie a na horizonte jedného až štyroch rokov takýmto spôsobom navyše oproti čo, čo už, o čom už dnes vieme. Ale navyše kvôli legislatíve týkajúcej sa právneho štátu môžu tieto prirážky narásť o 100 miliónov budúci rok až po jednu miliardu na horizonte troch až štyroch rokov. A to sú úplne, úplne zásadné sumy, pretože ako viete, však sme tuná o tom rokovali, tak len 13. dôchodky stáli okolo 400 miliónov na tento rok, teda to, čo koalícia nazvala polovičné, ale táto suma, o ktorú môžu, môžu narásť splátky dlhu, výrazne prevyšujú napríklad 13. dôchodky. Sú vyššie ako dnes najdrahší úsek, ktorý, ešte nemáme postavený, diaľnice, a tých príkladov by som mohol povedať viacero. No a tiež sa svet a potenciálni zahraniční investori pozerajú aj na kvalitu prostredia, v ktorom by pri príchode na Slovensko, keď zvažujú, kam investovať svoje peniaze, tak sa pozerajú, ako, ako sa u nás, ako sa u nás funguje, ako som spomínal. Aj je to jednak jeden z takýchto ukazovateľov, ktoré už citovala aj agentúra Fitch, teda tá sa, tá použila ako referenciu index Svetovej banky, ale máme aj mnohé ďalšie. Napríklad, ja si to teda dohľadám. Okrem Svetovej banky je to index vnímania korupcie, je to tzv. world competitiveness indicator, ktorý zostavuje Svetové ekonomické fórum, alebo index právneho štátu a mnohé ďalšie, ktoré hodnotia stav právneho prostredia a mieru korupcie na Slovensku. A jednak hodnotia to na základe veľmi konkrétnych objektívnych ukazovateľov, ako napríklad výška trestov, ale hodnotia to aj na základe nálady, na základe klímy, ktorá panuje v spoločnosti, a ako ľudia vnímajú svoje právne alebo protikorupčné istoty. A všetky tieto, všetky tieto ukazovatele sa vplyvom týchto, týchto legislatív, ktoré, o ktorých tuná rokujeme, budú, budú zhoršovať. No a, a už som sa toho dotkol, ale ten negatívny vplyv, ktorý nás čaká v priamom finančnom vyjadrení, je aj o európskych peniazoch. Jednak v pláne obnovy, ako som spomínal, je už, má dnes Komisia už niekoľko dôvodov, prečo teda v tejto chvíli posudzuje, že či nám vyplatí štvrtú platbu za necelých 900 miliónov, alebo či bude žiadať o vrátenie peňazí, ktoré sme už dostali, ako v prípade jedného z míľnikov výdavkových limitov, ktoré by mali byť súčasťou štátneho rozpočtu, ale nie sú. No a na záver by som ešte, ešte rád pripomenul jednu vec, ktorá sa týka teda všetkej tejto legislatívy, a to je teda okrem spackaných paragrafov, ktoré sú teda tým primárnym dôvodom, prečo sa napríklad táto legislatíva vrátila, tak ani jedna z týchto legislatív neobsahuje žiadnu relevantnú analytickú, analytický podklad, ktorý by zdôvodňoval, prečo sa vláda rozhodla pre tieto konkrétne kroky. Jednu z nich nám sľúbil pán predseda dnes parlamentu Pellegrini, vtedy predseda len teda strany HLAS v predvolebnej kampani, že teda o zrušení špeciálnej prokuratúry budeme rokovať na základe nejakej analýzy odborníkov. Tú sme zatiaľ v rozprave nevideli. Uvidíme, alebo teda asi by som sa stavil, či ju uvidíme počas zvyšku tejto rozpravy, ktorá nás čaká tento týždeň, budúci týždeň, pardon. A v, pri tom, čo teda sa nazýva doložka vplyvov, som sa dočítal pri každej z týchto legislatív, legislatívy tak maximálne vyplnenia tej, tej povinnej tabuľky a jeden taký veľmi, veľmi strohý odsek o tom, že aké to asi má vplyvy, čo bolo, čo bolo tak, ani by som to nenazval povinná jazda. Summa summarum by som chcel teda apelovať najmä na koaličných poslancov a poslankyne, aby si pozreli legislatívu, ktorú idú schvaľovať, aby si pozreli stanovisko prezidentky, akékoľvek podklady, ktoré tuto my s kolegami, kolegyňami z opozície vám tuná vytrvalo už niekoľko týždňov prezentujeme, a potom posúďte, či ste ochotní dať svoj hlas, svoje vlastné meno pod takúto legislatívu. Ďakujem pekne. (Potlesk.)